Predkladacia správa

Návrh zákona o skončení činnosti a spôsobe zániku Fondu detí a mládeže je predkladaný na rokovanie vlády SR v zmysle uznesenia vlády SR č. 248/2001 zo dňa 15. marca 2001. Fond detí a mládeže v tomto období realizuje poslednú fázu vysporiadania svojich majetkových vzťahov a prirodzene môže prejsť do likvidácie.
Príprava návrhu zákona prebiehala v roku 2002 s ohľadom na priebeh realizácie viacerých uznesení vlády SR, ktorými sa postupne dovŕšilo napĺňanie „Koncepcie ďalšieho rozvoja Fondu detí a mládeže“.
Návrh zákona prešiel medzirezrezortným pripomienkovým konaním a na rokovanie vlády SR sa predkladá bez rozporov. 
Do predkladaného návrhu sú zapracované odporúčania a návrhy Legislatívnej rady vlády SR zo dňa 18. februára 2003 ako aj pripomienky sekcie vládnej legislatívy úradu vlády SR zo dňa 27. februára 2003. 
Predkladaný materiál nebude mať finančný, ekonomický, environmentálny vplyv a ani vplyv na zamestnanosť, preto neobsahuje Doložku finančných, ekonomických, environmentálnych vplyvov a vplyvov na zamestnanosť.